SL Uradni list Evropske unije L 257/1

UREDBA KOMISIJE (ES) ŠT. 1564/2005

z dne 7. septembra 2005

o določitvi standardnih obrazcev za objavo obvestil v okviru postopkov javnih naročil v skladu z direktivama 2004/17/ES in 2004/18/ES Evropskega parlamenta in Sveta

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev (1) in zlasti členov 44(1) in 63(1) Direktive,

ob upoštevanju Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (2) in zlasti členov 36(1), 58(2), 64(2) in 70(1) Direktive,

po posvetovanju s Posvetovalnim odborom za javna naročila,

ob upoštevanju naslednjega:

(1) Direktiva 2004/17/ES zahteva, da so naročila, za katere se uporablja, objavljena v Uradnem listu Evropske unije. Obvestila za navedeno objavo morajo vključevati informacije, določene v navedeni direktivi, in zlasti v prilogah XIII, XIV, XV A, XV B, XVI, XVIII in XIX k Direktivi.

(2) Direktiva 2004/18/ES zahteva, da so naročila, za katere se uporablja, objavljena v Uradnem listu Evropske unije. Obvestila za navedeno objavo morajo vključevati informacije, določene v navedeni direktivi, in zlasti v Prilogi VII k tej direktivi.

(3) Direktive Sveta 92/50/EGS z dne 18. junija 1992 o usklajevanju postopkov za oddajo javnih naročil storitev (3), 93/36/EGS z dne 14. junija 1993 o usklajevanju postopkov za oddajo javnih naročil blaga (4), 93/37/EGS z dne 14. junija 1993 o usklajevanju postopkov za oddajo javnih naročil za gradnje (5) in 93/38/EGS z dne 14. junija 1993 o usklajevanju postopkov naročanja naročnikov v vodnem, energetskem, transportnem in telekomunikacijskem sektorju (6), kakor so bile spremenjene z Direktivo Komisije 2001/78/ES (7), so določile standardne obrazce za objavo takšnih obvestil.

(4) Glede na to, da je Direktiva 2004/18/ES nadomestila direktive 92/50/EGS, 93/36/EGS in 93/37/EGS ter da je Direktiva 2004/17/ES nadomestila Direktivo 93/38/EGS, je treba določiti enotno serijo posodobljenih standardnih obrazcev, ki upoštevajo informacije, zahtevane v navedenih direktivah, in se lahko obdelajo v elektronski obliki.

(5) Države članice morajo prenesti direktivi 2004/17/ES in 2004/18/ES v nacionalno pravo najkasneje do 31. januarja 2006. Posamezne države članice se lahko odločijo, da navedeni direktivi prenesejo pred potekom navedenega roka. Zato je primerno, da naročniki v pomenu Direktive 2004/17/ES in naročniki v pomenu Direktive 2004/18/ES v državah članicah, kjer bodo nacionalni izvedbeni predpisi začeli veljati pred potekom roka za prenos v skladu z direktivama 2004/17/ES in 2004/18/ES, uporabljajo standardne obrazce, ki jih določa ta uredba, od datuma začetka veljavnosti navedenih nacionalnih predpisov –

SPREJELA NASLEDNJO UREDBO:

Člen 1

Od datuma začetka veljavnosti ustreznih nacionalnih predpisov za prenos Direktive 2004/17/ES in najkasneje do 1. februarja 2006 naročniki za objavo obvestil iz členov 41 do 44 in 63 navedene direktive v Uradnem listu Evropske unije uporabljajo standardne obrazce, določene v prilogah IV do IX, XII in XIII k tej uredbi.

Člen 2

Od datuma začetka veljavnosti ustreznih nacionalnih predpisov za prenos Direktive 2004/18/ES in najkasneje do 1. februarja 2006 naročniki za objavo obvestil iz členov 35, 36, 58, 64, 69 in 70 navedene direktive v Uradnem listu Evropske unije uporabljajo standardne obrazce, določene v prilogah I, II, III in VIII do XIII k tej uredbi.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. septembra 2005 Za Komisijo Charlie McCREEVY Član Komisije

(1) UL L 134, 30.4.2004, str. 1. Direktiva, kakor je bila spremenjena z Uredbo Komisije (ES) št. 1874/2004 (UL L 326, 29.10.2004, str. 17).

(2) UL L 134, 30.4.2004, str. 114. Direktiva, kakor je bila spremenjena z Uredbo (ES) št. 1874/2004.

(3) UL L 209, 24.7.1992, str. 1. Direktiva, kakor je bila nazadnje spremenjena z Aktom o pristopu iz leta 2003.

(4) UL L 199, 9.8.1993, str. 1. Direktiva, kakor je bila nazadnje spremenjena z Aktom o pristopu iz leta 2003.

(5) UL L 199, 9.8.1993, str. 54. Direktiva, kakor je bila nazadnje spremenjena z Aktom o pristopu iz leta 2003.

(6) UL L 199, 9.8.1993, str. 84. Direktiva, kakor je bila nazadnje spremenjena z Aktom o pristopu iz leta 2003.

(7) UL L 285, 29.10.2001, str. 1.